Un bărbat din Constanța a sfârșit dramatic, marți, după ce a căzut de pe un pod, de la circa 25 de metri. Tragedia a avut loc la primele ore ale dimineții, în orașul Ovidiu, pe podul care trece peste Canalul Poarta Albă – Midia Năvodari.
Trupul bărbatului a fost găsit de un localnic, care a sunat de urgență la 112. La fața locului au ajuns pompierii cu o autospecială și o ambulanță SMURD. Echipajul medical a început manevrele de resuscitare.
Din păcate, pentru victimă nu s-a putut face nimic, fiind declarată decedată. Bărbatul care s-a prăbușit de la 25 de metri are 55 de ani. Deocamdată, împrejurările în care a avut loc tragedia nu sunt clare.
Nu se știe cu exactitate dacă a fost vorba despre un accident ori sinucidere. Însă, din primele date, se pare că bărbatul în vârstă de 55 de ani ar fi căzut. Cel mai probabil, va fi deschisă o anchetă pentru a se afla cum s-a produs evenimentul.
Un incident similar avea loc în luna iunie a anului trecut, atunci când un bărbat de 56 de ani a murit după ce a căzut de pe un pod, în județul Vâlcea. Victima muncea la o companie de drumuri, atunci când s-a produs accidentul dramatic.
Totul a avut loc în localitatea Galicea, aici unde bărbatul desfășura lucrări pe DJ 678, în satul Cremenari. El se afla singur pe podul respectiv la momentul cu pricina, colegii săi fiind în apropiere.
Când au constatat că bărbatul este de negăsit, muncitorii au pornit în căutarea sa. L-au găsit căzut pe o grămadă de pietre. Au solicitat o ambulanță, însă nu s-a putut face nimic pentru salvarea bărbatului.
„Este vorba de un bărbat, de 56 de ani, din județul Olt. Acesta, în timp ce efectua lucrări la un pod, în localitate, ar fi căzut de la o înălțime de 3 metri, decedând.
Echipajul medical care a ajuns la fața locului a declarat decesul acestuia. Cadavrul a fost transportat la Serviciul de Medicină Legală, în vederea efectuării necropsiei”, informa IPJ Vâlcea, anul trecut.